Za nove životinje treba veći ZOO

Tijekom godina iz zagrebačkog Zoološkog vrta nestale su žirafe, pingvini, nosorozi, polarni medvjedi i vodenkonji. Sada su nestali i slonovi. Da se vrate, ZOO-u treba više prostora.

Slonica Suma, koja je uginula prošli tjedan, tek je jedna u nizu životinja koje, po svemu sudeći, neće dobiti nasljednika u nastambi, piše Jutarnji list.

Naime, tako su tijekom godina iz Zoološkog vrta nestale žirafe, pingvini, nosorozi, polarni medvjedi i vodenkonji, čije postojeće nastambe, prema europskim standardima, nisu bile dovoljno velike za naručivanje novih jedinki.

Iako je gradonačelnik Milan Bandić u jednom mediju najavio da će zagrebački holding riješiti sve probleme i nabaviti životinje, pa tako i novog slona, direktor tog istog holdinga Slobodan Ljubičić nije ni znao da je posljednja slonica uginula.

"Nitko mi zasad ništa nije rekao o slonu, što ne znači da neće", rekao je direktor holdinga Slobodan Ljubičić.

Za nabavljanje novih zdravih i mladih slonova, prema riječima direktora Zoološkog vrta Mladena Anića, potrebno je još najmanje hektar zemlje, a za sve životinje koje su nekada bile stanovnici vrta trebalo bi, kaže, oko sedam hektara zemlje.

"Europski zoološki vrtovi imaju u prosjeku 20 hektara zemlje, a naš se rasprostire na 6,3 hektara. Ako želimo životinjama pružiti humanije uvjete, morat ćemo smanjiti njihov broj", rekao je Anić. On je svojedobno tražio zemljište Agronomskog fakulteta, zvano Armijski trokut, a sada uz tu opciju prihvaća i rješenje da Grad cijeli vrt preseli iz Maksimira i dodijeli mu veće zemljište.

To rješenje zagovara i dekanica Agronomskog fakulteta Jasmina Havranek, koja i dalje drži da nema smisla da se traži fakultetsko zemljište jer veliki i kvalitetni ZOO grad može imati samo na svojoj periferiji.

Žirafe su u zagrebačkom Zoološkom vrtu živjele pedesetih godina prošlog stoljeća. U Zagreb su iz Afrike stigle 1956., ali već sljedeće godine obje su uginule. Nabavljanje novih žirafa spominjalo se godinama, a nedavno je službeno objavljeno da se od njih odustalo jer ne postoji adekvatan prostor.

Do prije šest godina Zoološki vrt imao je nekoliko pingvina, koji su bili izrazito omiljeni kod posjetitelja. Nekoliko su ih puta selili iz nastambe u nastambu, no niti jedna im nije bila prikladna, a najveći je problem bila prevelika blizina posjetitelja. Naposljetku su do 2000. godine svi uginuli, a novi nisu nabavljani jer ih se nije imalo gdje smjestiti.

Laura i Roj dva su nosoroga koji su sredinom 60-ih stigli u današnju nastambu slonova. Nakon dvadesetak godina oboje su uginuli, a uoči Univerzijade Grad je Zoološkom vrtu kupio Pamelu i Snoopyja, dva nova nosoroga bijele vrste. Pamela je uginula, a Snoopy je, kako ne bi bio usamljen, poslan u danski zoološki vrt, gdje je i danas.

Vodenkonji Emil i Robi živjeli su u zagrebačkom ZOO-u od sredine šezdesetih do devedesetih, a nakon što su uginuli, nabavljeni su patuljasti vodenkonji jer za velike nije bilo prostora

Slonovi

Nosorozi

Žirafe

Zebre